Az első világháború hőseire emlékezünk – Könyvbemutató és kiállítás
2023-05-17 17:00 - 18:30 UTC | Felvidék Ház, Rákóczi Ferenc u. 2., Miskolc, 3530, Magyarország
A miskolci Tetemvár ősi temetődombján található hősi kistemető történetéről, az itt nyugvó katonákról szól Tóth Arnold muzeológus vetítettképes előadással egybekötött könyvbemutatója, melyet a miskolci 10-es honvéd gyalogezred történetét bemutató kiállítás egészít ki, méltó módon emlékezve első világháborús hőseinkre.

Első világháborús katonai temető Miskolcon – Tóth Arnold muzeológus vetítettképes előadása és könyvbemutató
A miskolci Tetemvár ősi temetődombján, a református Deszkatemetőtől és a Hősök temetőjétől néhány száz méterre található a Hősök kis temetője. A sírokban az Osztrák-Magyar Monarchia soknemzetiségű hadseregének fiai nyugszanak, akik 1914–1915 fordulóján a miskolci katonai kórházakban vesztették életüket. A szomszédos Hősök temetője árnyékában később a feledés homálya, erdő és gaz rejtette a sírokat. 1991-ben a miskolci cserkészek kezdték el a feltárást, a sírkövek felkutatását, a növényzet eltakarítását. Önkéntes munkájukat siker koronázta, 2017-ben a Honvédelmi Minisztérium országos programjában a hősi kistemető is méltóképpen megújult. A sírokban nyugvó 630 személy adatait tartalmazó, sokáig elveszettnek hitt temetőkönyv szintén 2017-ban került elő. A nyilvántartás és a temetőkataszteri térkép kutatása lehetővé tette, hogy a cserkészek korábbi sírkő-adatbázisa alapján önálló kiadványban mutassák be a temető történetét, és az itt nyugvó katonákat, polgári áldozatokat.
A miskolci 10-es honvéd gyalogezred története Roll-up kiállítás – Kurátor: Spóner Péter főmuzeológus
A Herman Ottó Múzeum Történeti Tára az elmúlt években számos szakmai program keretében emlékezett meg a ”Nagy Háború” centenáriumáról. A tár szakemberei többek között két nagysikerű kiállítást is rendeztek „Háborúban sem hallgatnak a múzsák” és „Névtelen hősök-Isten előtt nem ismeretlenek” címmel. Május 17-én e két kiállítás anyagából láthat válogatást a közönség. Miskolcon 1869-től volt honvéd zászlóalj. 1890-ben a miskolci, az egri és a sátoraljaújhelyi zászlóaljak összevonásával alakult meg a 10. honvéd gyalogezred. Tekintettel arra, hogy az ezredbe döntően helyi kötődésű fiatalokat soroztak be, ezért Miskolc lakossága mindig úgy tekintett a 10-es honvédekre, mint a város ”házi ezredére”. A 10-esek a háború évei alatt harcoltak minden jelentős harctéren, kitüntették magukat az orosz és az olasz fronton, azonban legnagyobb sikereiket a román hadsereggel Erdélyben vívott ütközetekben aratták. Az ezredet a trianoni békeszerződés diktátumainak megfelelően feloszlatták, az ezred egykori katonái és tisztjei tovább ápolták a hagyományokat. Ismét kiadták az ezred újságot, szobrot avattak az elesettek emlékére, utcát neveztek el a 10-esekről, és nem utolsó sorban hadimúzeumot hoztak létre. A kiállítással e hagyományt és kultuszt kívánjuk tovább ápolni.

TRIANON ÁRNYÉKA A FELVIDÉKEN – Mihályi Molnár László előadása
2023-05-31 17:00 - 18:30
A nemzeti összetartozás napja, az 1920-as trianoni békeszerződés aláírásának évfordulójára emlékező, június 4-ére eső nemzeti emléknap „előestéjén” a Felvidék Házban az 1918 és 1920 közötti időszak történéseiről, Magyarország feldarabolásának okáról, az újonnan létrejött Csehszlovákia területén maradt felvidéki magyarság sorsáról tart előadást Mihályi Molnár László, Szepsiben élő tanár, író, helyörténész.

Milyen ürügyekkel, hazugságokkal indokolták a Felvidék elcsatolását Csehszlovákia létrehozói illetve azok antant oldalán álló támogatói? Miért sérti a Trianoni döntés a nemzetközi jogot? Hogyan hajtották végre? Hogyan csatlakoztak a szlovákok a csehekhez, miért nevezték kettejüket csehszlovák nemzetnek a békediktátum fogalmazói? Milyen területi, demográfiai és gazdasági következményei voltak Csehszlovákia létrehozásának? Hogyan élték meg, hogyan tiltakoztak, milyen vonatkozásokat találunk a dokumentumokban és az irodalomban: Pozsony, Komárom, Rimaszombat, az Ipoly, Sajó, Rima, Balog, Gortva mente emlékezete (nagyszüleim és szüleim emlékezete), Mács József, Vécsey Zoltán, Tormay Cecile, Papp Váriné Sziklay Szeréna, Tamás Mihály irodalmi művei. Kassa, Szepsi, Királyhelmec gyásza 1920 után.
Az előadóról:
Mihályi Molnár László 1953-ban született Rimaszombatban.
A rimaszombati magyar gimnázium után Pozsonyban pszichológia-magyar szakos oklevéllel tanári állást nem kaphatott az államrendőrségi megfigyelés miatt. Népművelőként kultúraszervező, színjátszó csoportok, kisszínpadok, folklórcsoportok, táncegyüttesek módszertani támogatója, koordinátora. Honismereti kerékpártúrák és művelődési táborok, szabadegyetemek szervezője, előadója, helytörténész, néprajzgyűjtő. Először a Bodrogközben és az Ung mentén, majd nevelői s végül tanári állást is kap Szepsiben. 1990-ben igazgatóvá választják a magyar gimnáziumban, közben képviselő lesz, a magyar frakció vezetője a prágai parlamentben az ország felbomlásáig, s a Duray vezette mozgalom alelnöke egyben. Verseket, tanulmányokat, esszéket, elemzéseket ír. Kötetei: Fohászok virradatért, Napszentület, Magyar Golgota, Sírunkon a szél, Száz év halál, Őrtüzek a Felvidéken, Hinni még, Mács József (monográfia). Több Trianon konferencia vagy emlékezés előadója.

Külhoni szerzők találkozója a Felvidék Ház könyves standján, a Miskolci Ünnepi Könyvhéten
2023-06-09 16:00 - 17:00 | 3530 Miskolc, Erzsébet tér 3., 3530 Miskolc, Erzsébet tér 3.
A Felvidék Ház idei vendégei a Miskolci Ünnepi Könyvhéten, Kövesdi Károly költő, publicista, Oriskó Norbert író és Tóth László költő. A szerzők június 9-én dedikálnak, illetve beszélgetnek az olvasókkal 16:00-17:00 óra között a Felvidék Ház előtti standon, az Erzsébet téren.
A szerzőkről:
Kövesdi Károly író, publicista
Egy évtizede nem jelent meg vers- vagy prózakötete, mert a lapszerkesztés, amely egész életét végigkíséri, valamint a napi publicisztika, rengeteg energiáját leköti. Jelenleg a Magyar7 című hetilap főmunkatársa. Nem lett hűtlen azonban a poézishez sem. Az idén jelenik meg új verskötete, Visszakapott szavak- címmel.
Oriskó Norbert-író
A természet vadvirága c. könyvvel érkezik. Ez volt az első Petőfi- bicentenáriumi kötet, a trianoni békediktátum 100. évfordulóján jelent meg, Petőfi Sándor születésének – akkor még közelgő – 200. évfordulója alkalmából. Előszavát Csáky Pál, az utószót az időközben elhunyt Duray Miklós írta.
Tóth László költő
A Gondolat Kiadónál megjelent új verseskötetét mutatja be, amely Rossz idők-címmel jelent meg, s amelyben a 2018-as Wittgenstein szóvivője…utáni öt évben írt verseit adja közre. Szó lesz a tavaly megjelent próza-és drámakötetéről is, amely ugyancsak a Gondolatnál jelent meg, A Világ közepe-címmel.

450 éve halt meg Eperjesen Verancsics Antal – Dr. Gyulai Éva egyetemi tanár előadása
2023-06-14 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
450 éve, 1573. június 13-án halt meg Eperjesen Verancsics Antal magyar történetíró, diplomata, főpap, királyi helytartó. Bár történeti munkái életében nem jelentek meg nyomtatásban, kortársai és az utókor is a Magyar Királyság legjelentősebb humanista történetírói között tartja számon.
Bár egyházi és politikai karrierje Erdélyben, Szapolyai János király udvarában kezdődött, 1549 átállt I. Habsburg Ferdinánd magyar király oldalára, és a Magyar Királyságban a legmagasabb egyházi és politikai méltóságra emelkedett, 1569-ben esztergomi érsek, 1572-től királyi helytartó lett. Pályafutása több ponton is kapcsolódik a Magyar Királyság felföldi régiójához, miután egri püspökként – ugyanakkor Heves és Borsod vármegyék főispánjaként – elhagyta Egert, a turóci prépostként rezidenciát rendezett be Znióváralján, az egykori premontrei kolostorban de Vágsellyén is volt udvarháza. Főpapként, királyi diplomataként Pozsonyban működött, esztergomi érsekként az oszmán hódítás elől Nagyszombatba költözött az érsekséget irányította, rezidenciáját Pozsonyban rendezte be.
Verancsics Antalt „munka közben”, Eperjesen érte halál, amikor az ún. nyolcados törvényszék ülésére érkezett a királyi bíróság elnökeként.
Síremléke ma is látható a nagyszombati Keresztelő Szent János-székesegyházban, az esztergomi érsekség korabeli katedrálisában.

Petőfi a Felföldön – Dr. Porkoláb Tibor előadása
2023-06-28 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Felföldi utazásainak élményvilágát Petőfi Sándor számos költeményében és két prózai munkájában (Úti jegyzetek, 1845; Úti levelek Kerényi Frigyeshez, 1847) is megörökíti. Az előadás e Petőfi-szövegek vizsgálatával olyan kérdésekre keresi a választ, hogy Petőfi milyen tájszemlélet és tájtipológia képviselője; miként formálja meg sajátos felföld-képét (jórészt a szimbólummá emelt alföld nagyhatású víziójának ellenpárjaként); hogyan működteti személyes felföldi kapcsolatrendszerét, és útjait miként állítja irodalmi karriertörekvéseinek a szolgálatába.
Az előadás Petőfit az utazási irodalom korabeli hagyomány- és normarendszerének radikális megújítójaként mutatja fel, csatlakozva ezzel a bicentenáriumi emlékév azon törekvéseihez, amelyek újra és újra rá kívánnak mutatni Petőfi rendkívüli irodalmi jelentőségére és a közösségi emlékezetben betöltött kivételes státuszára.

Szeressük vissza Felvidéket! – Honismereti kirándulás Szepsire és környékére
2023-06-30 - 2023-07-01
Tavalyi nagysikerű utazásaink után, idén a „Szeressük vissza Felvidéket” sorozatunk következő kirándulására június 30.–július 1. között kerül sor. Ezúttal Szepsi és környéke magyar emlékeivel ismerkedünk.

Az utazás részletes leírása, illetve a további tudnivalókat az INNEN letölthető dokumentum tartalmazza.
Vagy látogasson el Hazajárat oldalunkra.
A honismereti utazások szervezésének célja, hogy a résztvevőkkel megismertesse a Kárpát-medencei magyar történelmi és kulturális örökséget, a Kárpát-medencében élő magyarokat.

12 éve jogfosztottan a szülőföldön, Szlovákiában
2023-09-06 08:00 - 17:00 | Felvidék Ház, Rákóczi Ferenc u. 2., Miskolc, 3530, Magyarország
Mit jelent ma, a 21.-ik században a jogfosztottság? Saját bőrükön tapasztalják Szlovákiában azok, akik felveszik a magyar állampolgárságot és ezt be is jelentik városuk hivatalában, miképpen Gubik László politikus és Fehér István tanár, volt iskolaigazgató, akiket ezt követően azonnal kihúztak a lakossági nyilvántartásból, s a hivatalok számára megszűntek létezni. Azóta az Idegenrendészet tartja őket nyilván, nem szavazhatnak otthon, rájuk sem lehet szavazni de az ingatlanadó évente megjön a „nem létező” lakcímükre, amit természetesen befizethetnek. Mindez azonban csak a jéghegy csúcsa. A magyar jogfosztottakat, akik jó néhányan vannak a Felvidéken, id. Lomnici Zoltán képviseli, aki már több mint egy évtizede küzd a nemzetközi bíróságon jogorvoslatukért, ez idáig mindhiába.
Eseményünkre szeptmber 6-án, 17:00 órától kerül sor a Felvidék Házban.

Madách életének tragédiája – Propper Valéria vetítettképes előadása
2023-10-04 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
A 2023-as esztendő Madách Imre emlékév, de Madách Imre: Az ember tragédiája színházi ősbemutatójának tiszteletére szeptember 21. minden esztendőben a Magyar Dráma Napja! Madách Imre 1823-ban született. A sztregovai földesúr, alig 37 éves korában, egyetlen esztendő alatt megírta, nemcsak a magyar irodalom, de a világirodalomnak is legszebb, legjelentősebb sorsdrámáját.
Propper Valéria vetítettképes előadásában – ahogy fogalmaz – rendhagyó oldalról közelíti meg Madách Imre életét és a dráma születésének történetét. Az előadás középpontjában ugyanis Madách Imre házassága és felesége, Fráter Erzsike-Éva tragikus élete áll. Úgy véli, ha a történetben szereplő személyek élete nem lett volna olyan tragikus, akkor a drámairodalom legnagyobb alkotása sem lett volna olyan hatalmas. Az ihlető és alkotó szereplők belepusztultak saját személyes életük tragédiájába, de örökre megmaradt a mű.

Tamás Ilonka, a nemzet tanító nénije – Dr. Fehérné Tamás Judit könyvbemutatója
2023-10-18 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Tamás Ilonka néni (Tamás Aladárné) Várgedén született 1912-ben. Hosszú élete során, hiszen 103 évig élt, 5 ország állampolgára volt. Amikor 100 éves korában felvállalta önmagát, s felvette a tőle akarata ellenére elvett magyar állampolgárságot, jelképpé nemesült.
Hontalanná, jogfosztottá vált, de nem adta fel. Haláláig küzdött az igazért. 100 évesen Kassán vonult fel a tüntetőkkel, hogy kiharcolja a jogorvoslatot. Ő sajnos nem érte meg. De iránymutatóvá, életmintává vált nem csak a Balog-völgyben és a Felvidéken, hanem az egész magyarság körében. Lánya, Dr. Fehérné Tamás Judit írta meg regényében édesanyja és a család hányatott sorsát.

A Csemadok közösségépítő szerepe – Bárdos Gyula előadása
2023-10-25 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
A nagy múltú, 1949. március 5-én Pozsonyban alapított kulturális szervezet múltjáról és jelenéről tart előadást elnöke, Bárdos Gyula.
A Csemadok mozaik szó a Csehszlovákiai Magyar Dolgozók Kultúregyesülete névből ered, amelyet alapításakor kapott. A szervezet gondozásában kiadott hetilapot Fáklya néven 1951-ben alapították A hetilap 1957 és 1995 között A Hét címmel jelent meg. Az ’50-es évek közepétől kezdődően, hagyományt teremtve, számos országos kulturális rendezvény alapjait rakták le, amelyek közül a Zselízi Országos Népművészeti Fesztivál és a Gombaszögi Országos Kulturális Ünnepély több tízezer fős látogatottsággal rendelkezett.
A szervezet elnevezését 1968-ban módosították először, kulturális tevékenységét ezt követően Csehszlovákiai Magyar Dolgozók Kulturális Szövetsége név alatt folytatta. Nevét 1990-ben Csehszlovákiai Magyarok Demokratikus Szövetségére változtatták. Csehszlovákia szétesése után elnevezését 1993-ban ismét módosították, ekkor vette fel a Szlovákiai Magyar Társadalmi és Közművelődési Szövetség nevet.
Hol tart ma, s milyen jövő elé néz a felvidéki magyarság legnagyobb kulturális szervezete, amelynek rendre lefaragják a nekik járó állami támogatás összegét?

Gömörország természeti értékei – Gaál Lajos előadása
2023-11-08 17:00 - 18:00 | Felvidék Ház, Rákóczi Ferenc u. 2., Miskolc, 3530, Magyarország
Gaál Lajos ismert geológus, barlangkutató és természetvédő, Rimaszombatban született, ott járt alapiskolába és a magyar nyelvű gimnáziumba. Gyermekkorától kötődik a természethez. Köszönheti ezt édesapjának, aki mint egykori cserkész, két fiával megszerettette a természetet és a barlangok világát. A Komensky Egyetem Természettudományi Karán végzett általános geológia szakon, majd a természetvédelemnél kezdett dolgozni. 1995-ig főleg Gömör és Nógrád természeti értékeinek kezelésén, szakmai véleményezésén, új természetvédelmi területek tervdokumentációjának elkészítésén, tanösvények létrehozásán dolgozott, majd 1995-től, amikor a természetvédelmi törvény minden barlangot védelem alá helyezett, a barlangok védelmét irányította. 2002-ben a barlangok a liptószentmiklósi székhelyű Szlovákiai Barlangok Igazgatósága hatáskörébe kerültek, ezért ott folytatta munkáját, mint a barlangkezelési osztály vezetője. 2008-ban A Szlovák-karszt geodinamikájának hatása a barlangok fejlődésére c. munkáját megvédve PhD tudományos fokozatot szerzett. Barlangkutatással önkéntes alapon 1972-től foglalkozott, amikor a Szlovák Szpeleológiai Társulat tagja lett, később pedig belépett a Magyar Karszt- és Barlangkutató Társulatba. 2004 és 2015 között a Nemzetközi Barlangtani Unió (UIS) pszeudokarsztos bizottságának titkári tisztségét töltötte be. Szlovákia területén mintegy 200 eddig ismeretlen barlangot térképezett fel, majd sikerült elsőként azonosítani és átkutatni a falenyomatbarlangokat, a vulkáni barlangokat és a magnezitben létrejött barlangokat. Eddig 480 tudományos vagy tudományos ismeretterjesztő munkája jelent meg nyomtatásban, ebből 4 önálló könyv és kb. 10 monográfia társszerzőkkel. Munkáját többször is elismerték. Ezek közül a legjelentősebbek a Szlovák Természetvédelmi és Barlangtani Múzeum emlékérme, Rimaszombat város díja, Magyar Köztársasági Érdemrend Lovagkeresztje, a környezetvédelmi miniszter díja, Szlovák Szpeleológiai Társaság arany plakettje.

Fekete-e a fekete sas? – B. Kovács István régész-gömörológus előadása
2023-11-22 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Rimaszombatnak a fekete sas a címerállata. Az előadás címeként feltett kérdés tehát látszólag értelmetlen. Magyarázata a következő: az előadó tagadja, hogy a jelenleg használatos címer valósan ábrázolja a felvidéki városnak, Gömörország egykori székvárosának a címerét, s ebből következően hibás a zászló színezése is. B.
Kovács István merőben új színben mutatja be a Rima menti település kialakulását, korai történetét. A hagyományostól alapvetően eltérő történeti kép tükrében ismerkedhetünk meg Rimaszombat korábban más településnek tulajdonított kiváltságával, eredeti, ez idáig ismeretlen jelképeivel és a jelenleg használatos címerének helytelen voltával.

Kárpát-medencei étteremkalauz – Borbély Zsolt Attila könyvének bemutatója
2023-12-06 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Megjelent az első Kárpát-medencei étteremkalauz. A közel 450 étterem részletes bemutatását és értékelését tartalmazó, 1500 színes fotóval gazdagon illusztrált, igényes kivitelezésű kötetet a szerző, Borbély Zsolt Attila jelenlétében mutatják be a Magyar Házak, köztük a Felvidék Ház, december 6-án, 17 órától. Az est moderátora Ágoston Balázs, újságíró.
A KÖNYVRŐL
Egyre többen döntenek úgy, hogy bebarangolják a Kárpát-medencét várakat, természeti látnivalókat felkeresve, túrázva, magyar emlékek után kutatva. De bármerre is járunk, az élmény teljességéhez elengedhetetlen egy helyi étterem, borozó, cukrászda felfedezése. A kiadó reményei szerint ezek kiválasztásában segít az első Kárpát-medencei merítésű étteremkalauz, mely az adott helyről, annak történelmi hátteréről, a berendezésről, a stílusról, a személyzet képzettségéről, az étlapszerkesztésről, az alapanyagokról – egyszóval mindarról, ami az utazót érdekelheti – információval szolgál.
„Szinte alig hihető feladatba vágta a fejszéjét – vagy inkább bicskáját – Borbély Zsolt Attila köz- és szakíró, amikor arra vállalkozott, hogy nemcsak „Tolnát-Baranyát” járja be gasztrokalandokat keresve és találva, hanem az egész Kárpát-medencét, Székelyföld háromszéki csücskétől Tótországig és lenn a Délvidékig és még folytathatnánk „határtalanul”… – írja a kötetről dr. Csizmadia András, gasztronómus, borakadémikus.
A Kárpát-medence Intézet könyvkiadási programja keretében olyan hiánypótló kötetek megjelentetésére vállalkozott eddig, mint a Kárpát-medence borvidékei, vagy az immár harmadik kiadását megért Kárpát-medence útikönyv. Új étteremkalauza szorosan illeszkedik ebbe a sorozatba, segítve, hogy a gasztronómia területén is otthon érezzük magunkat a Kárpát-medencében.
A Kárpát-medencei étteremkalauz a helyszínen megvásárolható, dedikáltatható.

Keresztút – Szabó Ottó, kassai festőművész kiállítása
2023-12-09 11:00 - 12:30 | Miskolci Galéria
„Az ember Keresztútjáról szólnak a képek. Nem 14 stáció, nem is 16, – jóval több. Rengeteg részlet, sokféle megközelítés. Észrevételeim és elmélkedéseim foltjai és nyomai láthatók a képeken, reakciók a körülöttünk zajló eseményekre. Sokszor átfestett képek, módosított és tovább gondolt elméletek, tovább magyarázott felfedezések, változó nézőpontok miatti korrekciók. Életem képei, keresések a keresztútnál” – mondja a festőművész.
Helyszín: MISKOLCI GALÉRIA – RÁKÓCZI-HÁZ
Rákóczi Ferenc u. 2.,
bejárat a Széchenyi utca felől
A tárlatot megnyitja:
Kovács Ágnes, művészettörténész, a kiállítás kurátora
Köszöntőt mond:
Kónya Ábel, a Miskolci Galéria tagintézmény-vezetője
Mács Ildikó, a Felvidék Ház szakmai igazgatója
A kiállítás megtekinthető: 2023. december 9 és 2024. január 28 között, hétfő kivételével 9–17 óráig.
A plakáton látható festmény: Szabó Ottó: Update („…úrrá lett a rendetlenség … és feltámadtak a nagy hazugságok”) [részlet], 2022-23, olaj, farost, 120 × 70 cm
A művészről
Szabó Ottó szabad alkotótevékenységgel, szakrális és monumentális festészettel, szobrászattal, interiér és exteriér tervezéssel, klasszikus és számítógépes grafikával, könyvillusztrációkkal, tipográfiával és nyomdai előkészítéssel, művészeti és kulturális szervezőmunkával, valamint tehetséggondozással foglalkozik.

március 29-én született Rozsnyón, jelenleg Bódvavendégiben él családjával.

1983-ban érettségizett Szepsiben. 1988–1994 között a Pozsonyi Képzőművészeti Akadémia Szabad grafika szakán tanult, ahol Magister Artis titulussal végzett.
Több képes riport és interjú is megjelent alkotótevékenységével és személyével kapcsolatban. 1990-től van jelen a hazai képzőművészeti életben – rendszeresen új anyaggal jelentkező, önálló kiállításokkal és csoportos tárlatokkal.
2003-ban, a Budapesti Ünnepi Könyvhétre jelent meg STÁCIÓK című könyve a Méry Ratio gondozásában, amelyhez az előszót a magyar képzőművészeti élet kiemelkedő alakja, Jankovics Marcell írta. A könyv a diósförgepatonyi keresztút nagysikerű képeit dolgozza fel és magyarázza. Könyvillusztrációval is foglalkozik, rajzai és képei gyakran jelennek meg a hazai sajtóban.

2004 őszén a Szlovákiai Magyar Képzőművészek Társaságának (SzMKT) nívódíjában részesült.
2005-ben az egyik kezdeményezője volt az első felvidéki művészeti portál, a háromnyelvű RovArt létrehozásának és működtetésének (www.rovart.sk), amelynek művészeti vezetője és kiadója.
2010-ben szervezőtevékenységéért Pro Cultura Hungarica díjat kapott.
2012-ben megalapította a Nemzetközi Rovás Alkotóközösséget (eNRA).
2014-ben kimagasló művészi tevékenységéért megkapta a Magyar Érdemrend Lovagkeresztjét.
15 évig tanított a Kassai Iparművészeti Középiskolában
A Rovás Szabadakadémia művészeti vezetője
Alapítója a jövőre 30 éves Rovásnak, amely kortárs művészeti kezdeményezésekkel, kiállítás- és programszervezéssel, nemzetközi, országos és regionális-jellegű képző- és iparművészeti, kézműves és kulturális workshopokkal, alkotótáborokkal, különféle tehetséggondozó és továbbképző kurzusokkal, szimpóziumokkal, fesztiválokkal, alternatív és experimentális színjátszással, hagyományos és alternatív képzőművészeti technológiák oktatásával foglalkozik.
Az általa vezetett Rovás 2015-ben Magyar Termék Nagydíjban részesült, ugyancsak
2015-ben Kassa Megye Elnökének Különdíjában, 2017-ben pedig Kassa Óváros Polgármesterének díjában.

TALÁLKOZÁS A MESTERSÉGES INTELLIGENCIÁVAL A FELVIDÉK HÁZBAN
2024-02-14 - 2024-02-15 | Felvidék Ház, Rákóczi Ferenc u. 2., Miskolc, 3530, Magyarország
Csak idő kérdése, hogy a mesterséges intelligencia (AI) forradalmasítja a világot, a Kárpát-medence magyarságának világát is, ezért a Felvidék Ház kétnapos előadást és képzést szervez, amely részletes betekintést nyújt az AI alapjaiba, alkalmazási lehetőségeibe és a legújabb trendekbe.
Brillmann Zsolt, a mesterséges intelligencia (AI) területének kutatója, két alkalommal 2-2 órás előadást és képzést tart a Felvidék Házban. Az első napon bemutatja az AI-t és alkalmazási területeit, betekintést nyújt a kép létrehozási és -szerkesztés lehetőségeibe, és bemutatja azt is, hogy hogyan használhatjuk ezeket az eszközöket saját projektjeinkben. A második napon választ kapunk arra, hogyan használható fel az AI a szövegalkotásban, legyen szó marketingtartalomról, ügyfélszolgálati válaszokról vagy akár kreatív írásmunkákról. Ismerteti a ChatGPT különböző előfizetési szintjeit, funkcióit és azokat a hatékony alkalmazási módszereket, amelyekkel maximalizálhatjuk az AI által nyújtott előnyöket vállalkozásunk vagy személyes projektjeink számára.
Brillmann Zsolt előadása nem csak elméleti ismereteket nyújt, hanem gyakorlati példákon keresztül is bemutatja az AI képességeit. Elmondja, hogy miért fontos a magyar nyelv használata az AI-ban. Mi a felelősségünk a jövő generációja felé, és kell-e félnünk a Terminátoroktól.
Az előadás és képzés minden érdeklődő számára nyitott, aki szeretne többet megtudni az AI jelenlegi és jövőbeli alkalmazásairól. Aki első kézből szeretne értesülni az AI legfrissebb fejlesztéseiről és annak hatásairól a kreatív iparágakra, aki érdeklődik az AI és a szövegírás, képszerkesztés iránt, de a vállalkozóknak, marketing szakembereknek, tartalomíróknak, kreatív szakembereknek különösen ajánljuk. A programot úgy alakítottuk ki, hogy az egyaránt megfeleljen a kezdők és a haladók igényeinek.
Az előadás helye és ideje: Felvidék Ház, 2024. február 14–15., 16-18 óra között.
A részvétel ingyenes, de regisztrációhoz kötött. Regisztrálni az info@felvidekhaz.hu emailcímen lehet névvel, emailcímmel, telefonszámmal. Regisztrációs díj: 2000 Ft, kezdés előtt a helyszínen befizethető.
Várunk mindenkit szeretettel!

„Csak azok a kaukázusi sakálok ne üvöltöznének már…” – Köteles Ágoston könyvbemutatója
2024-02-28 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Író-olvasó találkozó Köteles Ágostonnal, aki könyvében a Felvidékről a szibériai Gulág,- és a kaukázusi Gupvi- táboraiba erőszakkal elhurcolt keresztények történetét dolgozta fel. A Málenkij robotra, azaz egy kis munkára elhurcolt emberek közel egy évtizedes szenvedéseit bemutató kiadványt a szerző jelenlétében mutatjuk be.
A szovjet munkatáborokba elhurcolt civilekről szól ez a könyv. A szerző – személyes érintettség okán, hiszen édesapját is elhurcolták 1945 februárjában – több évtizede kutatja a témát. Felkeresett számos túlélőt, elsősorban szülőföldjén, a Felső-Bódva-völgyében és más, a történeti abaúj-tornai falvakban, akikkel beszélgetve sok mindent megtudott a begyűjtés és a foglyok elszállításának körülményeiről, a szovjet munkatáborokról, az ott végzett munkáról, a foglyok élelmezéséről, sokak pusztulásáról, a hazatérők viszontagságos megérkezéséről… Ezeket a beszélgetéseket fényképeken és videofelvételeken örökítette meg. Az elhangzottak nyomán szinte hihetetlen körülmények és események tárulnak az utókor elé.

Görgey Artúr – áruló vagy nemzetmentő hős?
2024-03-20 17:00 - 18:30 | Miskolci Galéria
A Felvidék Ház szervezésében a Miskolci Galéria Kamara-termében kerül sor március 20-án 17:00 órától Dr. Propper Valéria irodalomtörténész vetítettképes előadására.
A rendhagyó előadásban nem a 48-as szabadságharc Görgey Artúrhoz köthető katonai eseményeiről hallhatnak majd az érdeklődők, hanem Görgey Artúr magánéletéről, Kossuthtal való személyes kapcsolatáról és – mivel az előadó irodalomtörténész –, Görgey Artúr életének, a magyar irodalomban visszatükrözött eseményeiről.
Felhasznált kép: wikipédia

Húsvéti népszokások a Felvidéken – Újváry Mária muzeológus, népi iparművész előadása
2024-03-27 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Napjainkban Újváry Mária a gömöri tájegység népi tojásíró művészetének leghitelesebb művelője, aki elkötelezett aziránt, hogy a gömöri technikát, és mintakincset minél többen megismerjék, megkedveljék és alkalmazzák.
A gömöri hímestojás-minta több, mint 100 éves múltra tekint vissza. A mintakincs és a technika kezdetben anyáról lányára szállt, így őrizve meg a tudást.
Zsuponyóné Ujváry Mária 1990-ben Putnokon a Gömöri Múzeum népművelőjeként találkozott Hárskúti Imrénével, a Ragályon élt tojásírózó asszonnyal, akinek gömöri mintái és bravúros keze munkája csodálatba ejtette a fiatal érdeklődőt. Átadta neki a tudását, amelyet ő azóta is népszerűsít.
Az előadáson résztvevők számára kifújt tojásokat hoz, amelyeket az ő útmutatásai alapján kidíszíthetnek.
A muzeológus, népi iparművész vetítettképes előadása keretében, a felvidéki húsvéti népszokásokról is beszél.

Márai Sándor és családja története – Ötvös Anna történész előadása
2024-04-24 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
„Élete és munkássága nagyon szorosan összekapcsolódott szülővárosával, Kassával. Történészként ebből a megközelítésből kezdett el érdekelni Márai Sándor mint író” – mondja Ötvös Anna.
Márai nagyon sokszor és sok helyen leírja, mit kapott Kassától, mit köszönhet ennek a polgári szellemiségű városnak. Mint író az 1990-es években tér vissza a magyar irodalomba.
Sajnos, ő már nem élhette meg, hogy művei több tízezer példányban jelennek meg újra, hogy csaknem 35 nyelven elérhetőek az írásai, hogy újra sikeres és népszerű íróvá avatták az olvasói.
Róla és feleségéről, családjáról hallanak a rendezvényen a történésztől, aki évek óta kutatja a család történetét.

Miskolc–Kassa: több évtizedes testvérvárosi kapcsolat
2024-05-08 17:00 - 18:00 | Miskolci Galéria
1957-ben, a franciaországi Aix-les Bois-ban megalakult a Testvérvárosok Világszövetsége (UTO). Ennek alapján minden év április utolsó vasárnapján ünnepeljük a Testvérvárosok világnapját. Kassát és Miskolcot többszáz éves kapcsolat köti össze, amely 1997-ben testvérvárosi kapcsolattá érett. A Kassa-Európa Kulturális Fővárosa 2013 projekt – amelyben Miskolc, mint testvérváros aktívan együttműködött Kassával – ennek a közös gondolkodásnak volt a csúcspontja 2011-2013 között.
A 2012 őszén kötött együttműködési keretmegállapodás rögzítette, hogy a két város a kultúra és a turizmus területén kíván együttműködni, fejleszteni kívánja az intézményei közötti kapcsolatokat, melyek a gazdaságra is hatással lehetnek. Szakmai együttműködések indultak a kiállítások, színházi előadások, kulturális, turisztikai és gasztronómiai rendezvények, a művészeti együttesek fellépéseinek szervezésében, a fesztiválprogramok, a városmarketing, promóciók és kommunikáció területén. Ezekről beszél majd a két várost akkor képviselő és szorosan együttműködő Reiter Flóra projekt manager és Koczurné Bencs Ilona kulturális referens.

BELSŐ TÉRKÉP – Zenés irodalmi pódiumest
2024-05-29 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
II. Rákóczi Ferenc szakrális küldetésétől a trianoni traumáig
előadók: Tallián Mariann író és Lázár Balázs Bella István-díjas költő a Ketten a versben művészeti formáció Artisjus-díjas színművészei.
Tallián Mariann és Lázár Balázs művészházaspár, sokoldalú alkotók. Mindketten többkötetes szerzők, Lázár Balázs DLA színész, költő, az SZFE oktatója, Tallián Mariann színész, író, publicista. A Ketten a versben elnevezésű művészeti formációjukkal határon innen és túl, művelődési központok, könyvtárak pódiumán, oktatási intézményekben lépnek fel, hogy a legkülönbözőbb korosztályok előtt népszerűsítsék a magyar klasszikus és kortárs irodalom kincsestárát.
A Nemzeti Összetartozás Napja alkalmából Tallián Mariann A Szegények Fejedelme-II. Rákóczi Ferenc című történelmi regénye és a Törvényen kívüliek című történelmi novelláskötete, valamint Lázár Balázs Karantén(y)ek című verseskötete idézi meg, s helyezi új megvilágításba a fejedelem alakját és a trianoni traumát. A kötetek fő kapcsolódási pontja a nemzetünk megrendítő eseményeire, a kegyelem koordinátarendszerében vetülő fény.
„A széttört, megcsonkított, szerteszóródó ország (amikor „már a nincs a van”) csak „szellemi magasságával” és intelligenciájával élhet túl – ha lélekben nemet mondva rá meghaladjuk. S ha végül talán mégsem az apokaliptikus veszteség- és pusztulásvíziók uralkodnak el – hanem a lét- értelem-kereső ember csillámló reményei.” (Bertha Zoltán)
„A kötet belső íve, motívumrendszere – ahogy ez a szerző más műveire is oly jellemző – a lelki elhivatottság, a küldöttség érzésére és bizonyosságára épül. A szabadságharc lényegi hajtóerejét II. Rákóczi Ferenc hite és megszállottsága jelentette, mely túlmutat a győzedelmeskedésen, a diadalon…” (Ágoston Szász Katalin)
Az előadás létrejöttét a Nemzeti Kulturális Alap támogatja.

Felvidéki írók bemutatkozása a Miskolci Ünnepi Könyvhéten
2024-06-13 17:00 - 18:00 | 3530 Miskolc, Erzsébet tér 3., 3530 Miskolc, Erzsébet tér 3.
A Felvidék Ház idei vendégei a Miskolci Ünnepi Könyvhéten, Dunajszky Géza pozsonyi közíró, szerkesztő és Farkas Ottó dobfeneki író, újságíró. A szerzők június 13-án dedikálnak, illetve beszélgetnek az olvasókkal 17:00–18:00 óra között a Felvidék Ház előtti standon, az Erzsébet téren.
A bemutatott könyvek
Frantisek Pláteník: Történelemóra – Babos László, egy meghurcolt és elfeledett felvidéki magyar költő élete és munkássága
Frantisek Pláteník, a költő veje – kutatásának köszönhetően az Állambiztonsági jegyzőkönyvek tükrében ismerkedhetünk meg egy elfeledett, meghurcolt, 1956 miatt bebörtönzött felvidéki magyar költő, műfordító életével és munkásságával. Babos László a Fáklya, illetve A HÉT felvidéki újságnak, a Csemadok KB hetilapjának a lektora és szerkesztője volt 1957 október 1-ig, amikor az A HÉT szerkesztősége eddig ismeretlen besúgójának feljelentése alapján a Csehszlovák Állambiztonság (Štb) emberei letartóztatták, a titokban terjesztett Történelemóra című verse miatt. Ettől a pillanattól kezdve, minden közlési jogtól és szerkesztői munkakörtől eltiltották. A költő életéről, szerkesztői, fordítói és lektori tevékenységéről volt munkatársai nyilatkoznak a könyvben. A vele történtekről, a személyes tragédiájáról pedig az előkerült Állambiztonsági jegyzőkönyvek „beszélnek” hátborzongató hitelességgel és megdöbbentő részletességgel.
A könyv szerkesztője Dunajszky Géza, akit már több olyan kiadvány szerzőjeként ismerhettünk meg, amelyekben sorsunk kutatásával foglalkozott (pl. Szökés a haláltáborból, Felszántott (tömeg)sírok). A Történelemóra miskolci ősbemutatóján ő ismerteti a Ligetfalu Polgári Társulás kiadásában megjelent könyvet.
Farkas Ottó: Keserves nászút (Élet írta történetek)
Farkas Ottó azon szerzők közé tartozik, aki könyveinek történeteit nem íróasztal mögött találja ki, hanem mikrofonnal járja a vidéket és keresi a mesélőket, mai szóhasználattal élve adatközlőket. A könyvben zömében az 1947 és 1949 között Csehországba deportált felvidéki magyarok mesélik el sorsukat. Tán már közhelynek számít, de ebben a kiadványban is bizonyítást nyer, hogy az életnél nincs leleményesebb tréfamester, se nagyobb drámaíró.

Szeressük vissza Felvidéket! – Medvesaljai és gömöri barangolások
2024-06-26 - 2024-06-27
Szeressük vissza Felvidéket, ahol magyar találkozik a magyarral! Ez a szlogenje azoknak a honismereti kirándulásoknak, amelyeket a Felvidék Ház szervez az elszakított, egykor Magyarországhoz tartozó területekre, ahol a magyar, magyarral találkozhat. Ezúttal az EuroMiskolc Travel Utazási Iroda közreműködésével egy busznyi emberrel, 50-en indulunk a kétnapos barangolásra.
Ellátogatunk Jánosiba a bencés apátság romjaihoz, a péterfalai ivókúthoz, amelyet a világ közepének neveznek és Tőzsér Árpád szülőfaluja. Felkeressük a nagy múltú füleki várat, megkóstoljuk a tornaljai csevice vizét, Hanván pedig ellátogatunk Tompa Mihály sírjához, és felkeressük az Igó Aladár szoborparkot.
Hanván Tompa Mihályra emlékezünk, Rimaszombatban a Csillagházban pedig író-olvasó találkozón ismerhetjük meg B. Kovács István legújabb, két kötetből álló Rimaszombat – várostörténeti barangolások c. könyvét.

A Felvidék Ház is bemutatkozik a 40. Őszi népművészeti sokadalmon, Kisgyőrben
2024-09-07 10:00 - 20:00 | Kisgyőr, Magyarország
Immár második alkalommal leszünk részesei a színes forgatagnak, melynek minden alkalommal vannak felvidéki fellépői, vendégei is.

A Felvidék Ház 2022-ben, Kisgyőrben kötötte meg az együttműködési szerződést a várhosszúréti Gömöri Kézművesek Társaságával, amelyet a település polgármestere, Kékedi László is ellátott kézjegyével.
Az együttműködés keretében, meghívott vendégekként lehetőséget kaptunk arra, hogy könyveinkkel, borainkkal bemutatkozhassunk a programon.

Örülünk a találkozásnak, és mindenkit arra biztatunk, látogasson el szombaton a faragott falunak is nevezett Kisgyőrbe!

kisgyőr1

Az aradi vértanúk legendás élete és halála – Dr. Propper Valéria előadása
2024-10-09 17:00 - 18:30 | Miskolci Galéria
Százhetvenöt éve, 1849. október 6-án végezték ki Aradon a magyar szabadságharc 13 tábornokát – Aulich Lajost, Damjanich Jánost, Dessewffy Arisztidot, Kiss Ernőt, Knézich Károlyt, Lahner Györgyöt, Lázár Vilmost, Leininger-Westerburg Károlyt, Nagysándor Józsefet, Poeltenberg Ernőt, Schweidel Józsefet, Török Ignácot és Vécsey Károlyt –, Pesten pedig Batthyány Lajost, az első magyar felelős kormány volt miniszterelnökét. Október hatodikát 2001-ben a magyar nemzet gyásznapjává nyilvánították.
Ezúttal titkokról lebbenti fel a fátylat az előadó, aki a többi között arról is beszél majd, hogy a kivégett, és az aradi vár árkában elföldelt Dessewffy Arisztid holttestét családja felkutatta, majd az éj leple alatt az árokból kiemelve, lábait levágva, egy bőröndben csempészte ki, hogy szülőhelyén, a felvidéki Margonyán méltóképpen eltemethessék. A vértanú tábornok teste 1850 óta családjának birtokán nyugszik.

174 éve született a magyar gyermekirodalom egyik megteremtője – „Pósa bácsira” emlékezünk
2024-11-13 17:00 - 18:30 | Felvidék Ház, Rákóczi Ferenc u. 2., Miskolc, 3530, Magyarország
Pósa Lajos 1850. április 9-én látta meg a napvilágot a felvidéki Nemesradnóton. Író, költő, lapszerkesztő volt, akit a magyar gyermekirodalom egyik megteremtőjeként tartunk számon. 1914-ben a 40. írói jubileumi ünnepségen több ezer gyermek köszöntötte Budapesten a Városligetben.
Gazdag életútja során Benedek Elekkel szerkesztette „Az Én Újságomat”, Móra Ferenc felfedezőjeként tartjuk számon, s ő írta Dankó Pista nótáinak szövegét. Az általa alapított Pósa-asztal baráti társaságához olyan egyéniségek tartoztak, mint Gárdonyi Géza, Feszty Árpád, Dankó Pista, s ő alapította 1889-ben az első képes magyar gyereklapot, amelyen 1944-ig magyar gyerekek milliói szocializálódtak.
Ennek ellenére majdnem igaza lett Pósának, amikor arról írt, hogy halála után gyorsan elfeledik majd. A kor legendás gyermekirodalmából csak Benedek Elek neve s az ő meséi maradtak fenn, a többiek gyerekeknek íródott művei közül legfeljebb Móra Ferenc és Móricz Zsigmond került be a második világháború utáni válogatás kötetekbe. De azért nem merült teljesen feledésbe Pósa neve sem, a rendszerváltás után ismét lehetőség kínálkozott emléke megidézésére. 2010-ben Hódmezővásárhelyen már szobrot avattak neki, s az ő nevét vette fel a könyvtár gyermekrészlege is, Sárospatakon a Református Tudományos Gyűjtemény Pósa-kiállítást szervezett. Rimaszombatban pedig mintegy 15 éven át működött a Csemadok Rimaszombati Területi Választmánya által útjára indított Pósa Lajos Irodalmi és Közművelődési Kávéház, amely számos jelesünket fogadta beszélgető esteken.
A rendezvény előadói a Pósa Lajos Társaság elnöke és alelnöke, Pósa Judit és és Gyurán Ágnes, akik az író szép-unokahúgai. Fellép a rimszombati Mákvirágok együttes, akik Pósa Lajos megzenésített verseit adják elő.

Reálisból absztraktba – Demko László, kassai képzőművész kiállítása
2024-11-28 17:00 - 17:30 | Feledy-ház, Miskolc
Demko László még a kassai műszaki egyetem növendéke volt, amikor gombát gyűjtött és a természetben gyönyörködött, ám a kosarában már ott lapult a jegyzettömb és a ceruza is. Telente szorgalmasan festett, hogy eleget tehessen a szépen szaporodó megrendeléseknek. Ezzel a munkával teltek évtizedei. Közben közel 250 hazai és nemzetközi művészeti szimpóziumon és festőtáborban vett részt. Első kiállítására 1980-ban került sor. Főként tájképeket és csendéleteket fest, azonban a figurális kompozíció sem áll tőle távol. Demko tájai megragadnak bennünket, mert csillogó színei harmóniát sugároznak.
A Felvidék Ház és a Herman Ottó Múzeum – Miskolci Galéria közös szervezésében megrendezésre kerülő kiállítás megnyitójára a Feledy-házban, november 28-án kerül sor.
vegleges demko laszlo kiallitas meghivo

Karácsonyi mézeskalács varázs – Ünnepváró szakkör
2024-11-30 10:00 - 14:00 | Felvidék Ház, Rákóczi Ferenc u. 2., Miskolc, 3530, Magyarország
Kezdőket és haladókat is várunk a csécsi Vranai Erika mézeskalács készítő mester szakkörére november 30-án, szombaton!
A felvidéki mézeskalácsos alkotásai olyanok, mintha csipkével lennének kihímezve. Nagytudású, a mesterség minden csínyját-bínját ismerő szakember ő, aki előadásában néhány gyakorlati tanáccsal is szolgál majd a háziasszonyoknak. A leggyakrabban elhangzó kérdés: 1 tojásfehérjéhez mennyi porcukrot tegyünk, hogy ideális legyen a cukormázunk. Nos, ezt mérleg használata nélkül is elkészítitek majd a kurzus után. Megtanulunk dolgozni is ezzel a mázzal, vonalakat húzunk, pontokat készítünk, mintákat találunk ki. És ha nagyon ügyesek leszünk, kipróbáljuk a terülőmáz alkalmazását is, ami száradás után egy porcelánra emlékeztető felülettel örvendeztet meg minket – ígéri a szakkört vezető Vranai Erika mézeskalács készítő mester.
Így vall hivatásáról:
„Több mint 30 évvel ezelőtt történt, hogy először éreztem vágyat az iránt, hogy otthonunkat karácsony táján a mézeskalács varázslatos illata ölelje körbe. Akkor kezdődött… Megbabonázott, s tudom, soha többé nem szabadulok. Ezen évek tapasztalatait szívesen átadom Nektek.
– Fáradt vagy és félsz belekezdeni a karácsonyi készülődésbe? Gyere, segítek kikapcsolódni, ráhangolódni.
– Bizonytalan vagy a sok sikertelen próbálkozástól s talán már feladnád? Ne tedd! Gyere, megmutatom, hogyan csináld.
– Szeretnél önfeledten szórakozni, nevetni a kesze-kusza írókázáson? Gyere! Megtanítalak.
Szeretettel várok mindenkit, akinek mosolyog a lelke, s ígérem, játszva tanuljuk meg a mézeskalács készítés titkait.”

A nyelvhasználat biztosítása nélkül elvész a felvidéki magyarság
2024-12-04 17:00 - 18:30 | Feledy-ház, Miskolc
Milyen gondokkal kell naponta megküzdenie annak, aki anyanyelvén szeretne kommunikálni a hivatalokkal? 2010-től egyre nyomatékosabban zajlik a küzdelem a nyelvhasználat egyenjogúsításáért, mik a célok? Van még esélyünk változtatni a kedvezőtlen folyamatokon?
Ezekre a problémákra világít rá előadásában Őry Péter, Csallóközcsütörtök polgármestere, a Magyar Szövetség alelnöke.

Áldott karácsonyt és boldog új esztendőt!
2024-12-06 - 2024-12-31
